Polisieman wat van diens af is, help boewe vastrekDie vuurwapen waarop daar beslag gelê is. Foto: SAPD ŉ Polisiebeampte van Limpopo wat amptelik met verlof en van diens af was, het Dinsdag vinnig opgetree om twee verdagtes te help vastrek voordat hulle daarin kon slaag om ŉ winkel te beroof. Kapt. Manong Tshehla, woordvoerder van die polisie, het gesê die adjudantoffisier, wat verbonde is aan die Zaaiplaas-polisiestasie, was met verlof toe hy deur ŉ WhatsApp-boodskap bewus geword het van verdagtes wat op pad was om ŉ plaaslike winkel te beroof. Eerder as om die werk oor te laat aan sy kollegas wat wel aan diens was, het die adjudantoffisier sonder om te huiwer dadelik in sy private motor gespring en hom na die toneel by die Sephaku-nedersetting naby Groblersdal gehaas. Daar het hy hom by lede van die plaaslike polisiestasie aangesluit en die beamptes kon daarin slaag om op die twee verdagtes toe te slaan voordat hulle die rooftog kon uitvoer. “Die verdagtes het probeer om van die polisiebeamptes te vlug. Een het ŉ vuurwapen te voorskyn gebring, maar is in die been geskiet voor hy dit kon gebruik. Albei verdagtes is in hegtenis geneem,” het Tshehla gesê. Volgens Tshehla is ŉ Okapi-mes in die tweede verdagte se besit gevind. Beamptes het op ŉ pistool beslag gelê wat vir ballistiese toetse gestuur sal word om te bepaal of dit voorheen in die uitvoer van ander misdade gebruik is. Die verdagtes sal binnekort in die hof verskyn op aanklagte van sameswering tot sakeroof, die onwettige besit van ŉ vuurwapen en die besit van ŉ gevaarlike wapen. Tshehla het die adjudantoffisier geloof vir sy toewyding en vinnige optrede wat gehelp het om die verdagtes aan te keer.